ຫວຽດນາມປາດຖະໜາຢາກຊຸກຍູ້ການພົວພັນຄູ່ຮ່ວມມືຍຸດທະສາດກັບສະຫະພັນເຢຍລະມັນຢ່າງເລິກເຊິ່ງ, ກ້ວາງຂວາງ
(ທ່ານຮອງນາຍົກລັດຖະມົນຕີ, ລັດຖະມົນຕີວ່າການ
ກະຊວງການຕ່າງປະເທດ ຟ້າມບິ່ງມິງ)
ຫວຽດນາມ ປາດຖະໜາຢາກຊຸກຍູ້ການພົວພັນຄູ່ຮ່ວມມືຍຸດທະສາດກັບສະຫະພັນເຢຍລະມັນ ຢ່າງເລິກເຊິ່ງ, ກ້ວາງຂວາງ. ນີ້ແມ່ນຄຳຢືນຢັນຂອງທ່ານຮອງນາຍົກລັດຖະມົນຕີ, ລັດຖະມົນຕີວ່າການກະຊວງການຕ່າງປະເທດ ຟ້າມບິ່ງມິງ, ເມື່ອຕອບສຳພາດຕໍ່ນັກຂ່າວຂ່າວສານກ່ຽວກັບໝາກຜົນການຢ້ຽມຢາມທາງລັດຖະກິດເຖິງສສ.ເຢຍລະມັນ ຂອງທ່ານປະທານປະເທດ ເຈືອງເຕີນຊາງ. ທ່ານຮອງນາຍົກລັດຖະມົນຕີ ຟ້າມບິ່ງມິງ ຊີ້ແຈ້ງວ່າ, ການຢ້ຽມຢາມທາງລັດຖະກິດຂອງທ່ານປະທານປະເທດ ເຈືອງເຕີນຊາງ ເຖິງສະຫະພັນເຢຍລະມັນ ໄດ້ເປີດໄລຍະຮ່ວມມືໃໝ່ໃນທຸກຂົງເຂດທີ່ມີທ່າແຮງຂອງ 2 ປະເທດ. ການຢ້ຽມຢາມໄດ້ປັບປຸງຄວາມໄວ້ເນື້ອເຊື່ອໃຈດ້ານການເມືອງລະຫວ່າງການນຳຂັ້ນສູງ 2 ຝ່າຍ; ສ້າງທ່າແຮງເພື່ອຊຸກຍູ້ການພົວພັນດ້ານການຄ້າ - ການລົງທຶນ, ເປັນເສົ້າຄ້ຳຂອງການພົວພັນຄູ່ຮ່ວມມືຍຸດທະສາດ. ນອກຈາກນັ້ນ, ການຢ້ຽມຢາມກໍແມ່ນໂອກາດເພື່ອໃຫ້ 2 ຝ່າຍເປີດກວ້າງການຮ່ວມມືໃນບັນດາຂົງເຂດສຳຄັນແມ່ນຄື: ການສຶກສາ - ບຳລຸງສ້າງ, ວິທະຍາສາດ - ເຕັກໂນໂລຊີ ແລະ ແຮງງານ. ນອກຈາກນັ້ນ, ບັນດາການເຄື່ອນໄຫວຂອງທ່ານປະທານປະເທດ ເຈືອງເຕີນຊາງ ໃນການຢ້ຽມຢາມຄັ້ງນີ້ ກໍສະແດງໃຫ້ເຫັນບົດບາດເປັນເຈົ້າການ, ຕັ້ງໜ້າ ດ້ວຍຈິດໃຈຮັບຜິດຊອບຂອງຫວຽດນາມ ໃນປະຊາຄົມໂລກ. ຈຸດພົ້ນເດັ່ນອີກອັນໜຶ່ງແມ່ນການພົບປະຢ່າງສະໜິດສະໜົມລະຫວ່າງທ່ານປະທານປະເທດ ເຈືອງເຕີນຊາງ ແລະ ເພື່ອນມິດເຢຍລະມັນ ແລະ ປະຊາຄົມຊາວຫວຽດນາມ ອາໄສຢູ່ເຢຍລະມັນ. ໃນຂອບເຂດການຢ້ຽມຢາມ, ບັນດາກະຊວງ, ຂະແໜງການ ແລະ ວິສາຫະກິດ 2 ປະເທດໄດ້ລົງນາມບັນດາຂໍ້ຕົກລົງຮ່ວມມື. ອາດຈະຢືນຢັນໄດ້ວ່າ, ການຢ້ຽມຢາມສະຫະພັນເຢຍລະມັນ ຂອງທ່ານປະທານປະເທດ ເຈືອງເຕີນຊາງ ແລະ ຄະນະຜູ້ແທນຂັ້ນສູງລັດຫວຽດນາມ ໄດ້ສ້າງບາດກ້າວຫັນປ່ຽນໃໝ່ ແລະ ນຳການພົວພັນຄູ່ຮ່ວມມີຍຸດທະສາດລະຫວ່າງຫວຽດນາມ - ເຢຍລະມັນ ໃຫ້ນັບມື້ນັບເຂົ້າສູ່ລວງເລິກ ແລະ ແທດຈິງ.
(ແຫຼ່ງຄັດຈາກ VOV)